ETE แจงไม่มีแผนออก “ตั๋วบีอี”-ชะลอรับงานใน Q3 ยืนยันเข้าประมูลงานต่อเนื่อง
ETE แจงไม่มีแผนออก "ตั๋วบีอี"-ชะลอการรับงานใน Q3/60 ยืนยันเข้าประมูลงานต่อเนื่อง โชว์ Backlog 4.21 พันลบ. ดันรายได้ปีนี้โต 20-30%
28 ส.ค. 2560

นายไรวินท์ เลขวรนันท์ ประธานเจ้าหน้าที่บริหาร บริษัท บูรพา เทคนิคอล เอ็นจิเนียริ่ง จำกัด (มหาชน) หรือ ETE เปิดเผยว่า ตามที่มีข้อมูลปรากฏในสื่อโซเชียล เน็ตเวิร์ค บางช่องทางเกี่ยวกับบริษัทฯถึงการจัดหาแหล่งเงินทุนโดยการออกตั๋วแลกเงิน หรือ ตั๋วบีอี รวมถึงการชะลอการรับงานในไตรมาสที่ 3 ของปีนี้นั้น บริษัทฯขอเรียนชี้แจงให้ทราบว่า ข้อมูลที่ดังกล่าวที่ถูกส่งต่อกันมีความคลาดเคลื่อนจากความเป็นจริง โดยบริษัทฯไม่มีแผนที่จะดำเนินการด้วยการออกตั๋วแลกเงิน หรือ ตั๋วบีอี และยังคงประกวดราคาอย่างต่อเนื่อง ไม่มีการชะลอรับงานแต่อย่างใด
ทั้งนี้ ณ วันที่ 11 สิงหาคม 2560 บริษัทฯมีงานในมือที่รอรับรู้รายได้ หรือ Backlog รวมอยู่ที่ 4,212.33 ล้านบาท และจะสามารถรับรู้รายได้ในปีนี้อยู่ที่ 1,555.01 ล้านบาท
โดยแบ่งเป็นงานในมือที่รอรับรู้รายได้ธุรกิจบริการบริหารจัดการ หรือ Outsourcing มูลค่า 534.87 ล้านบาท สามารถรับรู้รายได้ในปีนี้ 750.42 ล้านบาท งานในมือที่รอรับรู้รายได้ธุรกิจบริการวิศวกรรม มูลค่า 738.87 ล้านบาท สามารถรับรู้รายได้ในปีนี้ 664.63 ล้านบาท และงานในมือที่รอรับรู้รายได้ธุรกิจพลังงานทดแทนจากพลังงานแสงอาทิตย์ มูลค่า 2,938.59 ล้านบาท (รับรู้รายได้ตามสัญญาขายไฟ 25 ปี) สามารถรับรู้รายได้ปีนี้ 127.13 ล้านบาท และงานในมือที่รอรับรู้รายได้ธุรกิจจัดหา และจัดจำหน่ายอุปกรณ์ความปลอดภัย มูลค่า 42.78 ล้านบาท สามารถรับรู้รายได้ปีนี้ 12.83 ล้านบาท ในขณะที่ปีนี้บริษัทฯยังคงเป้ารายได้เติบโตที่ระดับ 20-30%